Acțiunea 13: Comisia va elabora orientări pentru proprietarii de active în cadrul rețelelor inteligente pentru a îmbunătăți securitatea cibernetică a instalațiilor acestora. În contextul inițiativei privind organizarea pieței energiei electrice, Comisia va analiza posibilitatea de a propune „planuri de pregătire cu privire la riscuri” și norme de procedură privind schimbul de informații și asigurarea solidarității între statele membre în timp de criză, inclusiv norme referitoare la metodele de prevenire și de atenuare a atacurilor cibernetice.

În sectorul energetic, Comisia pregătește o strategie sectorială privind securitatea cibernetică, prin lansarea în viitor a unei platforme de experți din sectorul energiei specializați în securitatea cibernetică, cu scopul de a consolida punerea în aplicare a Directivei NIS. O analiză efectuată în februarie 2017 a identificat cele mai bune tehnici disponibile pentru creșterea nivelului de securitate cibernetică al sistemelor de contorizare inteligente care sprijină această platformă. De asemenea, Comisia a creat o platformă online denumită Centrul UE pentru schimbul de informații privind incidentele și amenințările, destinat analizelor și distribuirii informațiilor privind amenințările cibernetice și incidentele din sectorul energetic.

Îmbunătățirea rezilienței sectorului financiar față de amenințările hibride

Acțiunea 14: Comisia, în cooperare cu ENISA, cu statele membre, cu autoritățile relevante la nivel internațional, european și național, precum și cu instituțiile financiare, va promova și va facilita platformele și rețelele pentru schimbul de informații privind amenințările și va aborda factorii care împiedică schimbul de astfel de informații.

Recunoscând faptul că amenințările cibernetice se numără printre cele mai mari riscuri la adresa stabilității financiare, Comisia a revizuit cadrul de reglementare privind serviciile de plată din Uniunea Europeană, care este în curs de punere în aplicare în prezent. Directiva revizuită privind serviciile de plată a introdus noi dispoziții pentru a îmbunătăți securitatea serviciilor de plată și autentificarea strictă a clienților, cu scopul de a reduce fraudele, în special la efectuarea plăților online. Noul cadrul legislativ va fi aplicabil începând cu ianuarie 2018. În prezent, Comisia elaborează, cu sprijinul Autorității bancare europene și al părților interesate, standarde tehnice de reglementare privind autentificarea strictă a clienților și comunicarea securizată pentru a asigura efectiv securitatea operațiunilor de plată; aceste standarde ar urma să fie publicate până la sfârșitul anului 2017. De asemenea, pe plan internațional, Comisia a colaborat îndeaproape cu partenerii G7 la elaborarea principiilor fundamentale ale securității cibernetice în sectorul financiar ale G7 (G7 fundamental principles of cyber security in the financial sector), aprobate în octombrie 2016 de miniștrii de finanțe și de guvernatorii băncilor centrale ai G7. Principiile sunt concepute pentru entitățile din sectorul financiar (privat și public) și contribuie la o abordare coordonată a securității cibernetice în cadrul sectorului financiar pentru a combate în comun amenințările cibernetice, în particular ținând seama de multiplicarea și de sporirea gradului de sofisticare ale acestora.

Transport

Acțiunea 15: Comisia și Înaltul Reprezentant (în domeniile lor de competență respective), în coordonare cu statele membre, vor examina modalitățile de a răspunde la amenințările hibride, în special în ceea ce privește amenințările legate de atacurile cibernetice în sectorul transporturilor.

Implementarea planului de acțiune privind Strategia UE în materie de securitate maritimă va ajuta la schimbarea mentalității compartimentate în privința schimbului de informații și al utilizării comune a resurselor de către autoritățile civile și militare. Un demers care a inclus întreaga administrație a avut drept efect stimularea cooperării între diferiți actori. O agendă comună de cercetarea strategică din domeniile civil și militar a Comisiei și a SEAE ar urma să fie finalizată până la finele anului 2017, conform planificării, urmând să se încheie printr-un atelier privind protecția infrastructurii maritime critice. Aceste lucrări ar putea fi extinse în viitor pentru a aborda amenințările emergente din afara apelor teritoriale asupra conductelor submarine, transferului de energie, fibrelor optice și cablurilor de comunicații tradiționale.

Un studiu recent a examinat capacitatea de evaluare a riscurilor de către autoritățile naționale care îndeplinesc un rol de gardă de coastă. Acesta a identificat cele mai importante obstacole din calea colaborării și a recomandat modalități practice de a îmbunătăți cooperarea dintre autoritățile maritime de la nivelul UE și de la nivel național în acest domeniu specific. Evaluarea riscurilor este esențială pentru combaterea amenințărilor maritime; aceasta este și mai determinantă pentru evaluarea și prevenirea amenințărilor hibride, întrucât aceste amenințări necesită considerații suplimentare, mai complexe. Rezultatele acestui studiu vor fi prezentate diferitelor forumuri cu legătură cu gărzile de coastă, astfel încât recomandările propuse să poată fi evaluate și implementate pentru a spori cooperarea în acest domeniu, având drept obiective prioritare gradul de pregătire și răspunsul la amenințările hibride.

Combaterea finanțării terorismului

Acțiunea 16: Comisia va utiliza punerea în aplicare a Planului de acțiune privind finanțarea terorismului pentru a contribui, de asemenea, la contracararea amenințărilor hibride.